題巫山神女廟
作者：唐耜
朝代：宋

paragraphs: 楚澤隠巫山，翠壁開鴻濛。
萬流束長峽，怒浪日簸舂。
朝暉澹高唐，巖阿閟彤宮。
罘罳散烟霧，榮光繞長虹。
恭聞雲華君，少陰體沖融。
受道紫清闕，飛化凌三空。
徜徉江海上，千騎馳蒼龍。
羽節回天津，央央弭層峰。
悽惻下土人，昏墊無所容。
寶書授神禹，百靈倏奔從。
蛟螭委鞭策，山川奠西東。
九州免爲魚，遂成萬世功。
嗟余晚聞道，蓬心蔽倥侗。
維舟垂崖邊，再拜望遺蹤。
嶙峋山頭石，雲衣尚溶溶。
縹緲玉瑛臺，如在指顧中。
童律不可問，至言誰擊蒙。
仰首天壇下，松柏悲回首。